Suomalaiset syövät lihaa!

Sitä syötiin vuonna 2017 keskimäärin noin 81 kiloa per suomalainen. Näin kertoi Luonnonvarakeskuksen (Luke) tiedote 29. kesäkuuta 2018.

Viranomaiset tilastoivat muun muassa lihan, oluen, maidon, hedelmien ja viljan vuosittaista kulutusta.

Luken tiedote julkaistiin kaikissa suurimmissa tiedotusvälineissä. Esimerkiksi Helsingin Sanomat otti uutiseensa suoran sitaatin Luken tiedotteesta.

”Naudanlihaa syötiin vuonna 2017 keskimäärin 19,4, sianlihaa 33,4 ja siipikarjanlihaa 24,9 kiloa henkeä kohti.”

Helsingin Uutiset kertoi, että keskivertosuomalainen syö vuodessa yhteensä 81 kiloa lihaa ja elimiä.

”Se tekee noin 220 grammaa – eli yhden reilunkokoisen pihvin verran – päivässä”, toimittaja oli laskenut.

Myös Maaseudun Tulevaisuus kertoi suomalaisten syövän 81 kiloa lihaa. Samaa toistivat Yle ja iltapäivälehdet verkkosivuillaan.

Uutisointi suomalaisten lihansyönnistä oli virheellistä tai ainakin kovin puutteellista, sillä viestimet jättivät mainitsematta, miten ”lihansyöntitilastot” on tehty.

Luke kertoo tilastointimenetelmästään tiedotteensa lopussa. Tieto on lukijoille oleellinen: ”Lihan kulutusmäärät on ravintotaseessa ilmoitettu luullisena eli ruholihana.”

Kysyin Luken yliaktuaarilta Tarja Kortesmaalta, paljonko suomalaiset syövät todellisuudessa lihaa vuosittain, sillä harva syö lihaa luineen päivineen.

Kortesmaa ei tiennyt vastausta, sillä tilastointia on tehty jo vuosia niin, että kulutukseen lasketaan koko ruho.

Liha menettää painoaan myös kypsennettäessä. Tätäkään ei oteta huomioon tilastoinnissa. Luke arvioi, että kypsänä syöty liha on noin 50 prosenttia luullisen lihan määrästä. Näin 81 kiloa ruholihaa on luuttomana ja kypsänä noin 40 kiloa lihaa.

Miksi sitten Luke käyttää tiedotteessaan verbiä syödä? Kortesmaan mukaan verbiä käytetään siksi, ettei koko ajan toistettaisi sanaa kuluttaa.

”Ei ole koskaan aikaisemmin tullut kysymyksiä tästä asiasta”, Kortesmaa selittää.

Mitä väliä sillä on, syökö suomalainen tilastollisesti 80 kiloa vai 40 kiloa lihaa vuodessa?

Lihansyöntiä pitäisi vähentää ja kasvisruokia suosia yhä enemmän, koska liiallisella lihansyönnillä on ilmasto- ja terveysvaikutuksensa.

Syöpäjärjestöt kertovat punaisen lihan lisäävän syöpäriskiä ja elintarvikeviranomaiset suosittelevat, ettei kypsiä lihavalmisteita kannata syödä puolta kiloa enempää viikossa. Viranomaisten ruokasuositukset lihan osalta on laskettu ilman luita.

Median välittämä luku lihansyönnistä luo mahdollisuuden sille, että lukija alkaa laskea suomalaisten lihansyöntiä: 81 kiloa lihaa vuodessa tekee viikossa yli 1,5 kiloa ja päivässä yli 200 grammaa. Ja nämä luvut on vauvasta vaariin.

Määrät ovat huomattavasti yli suositusten, ja samalla niistä muodostuu virheellisiä mielikuvia suomalaisten ruokailutottumuksista.